Väike-konnakotkas on arvukaim kotkaliik nii Euroopas kui ka Eestis. Saja aasta eest polnud see liik nii sage kui praegu, kuid arvukus langes veelgi 20. sajandi esimesel poolel toimunud "kullisõja" mõjul. Hiljem on populatsioon vähehaaval taastunud. Möödunud sajandi 60.-70. aastatel toimus ka ökoloogilise niši vahetumine: kotkad asusid pesitsema kultuurmaastiku naabrusse. Seejärel, 1980. aastate jooksul, toimus ilmselt arvukuse kiire kasv.  Praeguseks väike-konnakotka arvukuseks Eestis hinnatakse 480-600 paari (maailmas kuni 20 000 paari). Kõige suuremad väike-konnakotka asurkonnad on käesoleval ajal Valgevenes (3150-3350 paari), Lätis (2000-2800) ja Poolas (1660-1850). Suur-konnakotkaste arvukuse kohta Eestis varasematel aastatel on andmeid napilt - kindlalt tõestati pesitsemine alles 1995. a. Praeguste hinnangute kohaselt elab meil 20-30 paari suur-konnakotkaid.